DEĊIŻJONI TAL-KUMMISSJONI
tas-27 ta' Marzu 2006
dwar ċerti miżuri ta' ħarsien għal importazzjonijiet mill-Bulgarija li għandhom x'jaqsmu ma' l-influwenza tat-tjur ta' patoġeniċità għolja f'dak il-pajjiż terz
(innotifikata taħt dokument numru C(2006) 890)
(Test b'rilevanza għaż-ŻEE)
(2006/247/KE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u partikolarment l-Artikolu 18 tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u partikolarment l-Artikolu 22 tagħha,
Billi:
(1)
L-influwenza tat-tjur hija marda virali infettiva fit-tjur ta' l-irziezet u għasafar oħra, li tikkawża mwiet u disturbi li malajr jistgħu jiksbu daqs epiżootiku li kapaċi jkunu ta' theddida serja għas-saħħa pubblika u dik ta' l-annimali u li jnaqqsu sew il-profittabbiltà tat-trobbija tat-tjur ta' l-irziezet. Hemm riskju li l-aġent tal-marda jista' jiddaħħal fil-Komunità permezz tal-kummerċ internazzjonali fit-tjur ħajjin u fil-prodotti tat-tjur.
(2)
Il-Bulgarija nnotifikat lill-Kummissjoni l-iżolament ta' virus ta' l-influwenza A tas-sottotip H5N1 tar-razza Ażjatika miġbur minn każ kliniku fit-tjur selvaġġi.
(3)
Il-Bulgarija hija inkluża fil-lista tal-Parti I ta' l-Anness I għad-Deċiżjoni tal-Kummissjoni 96/482/KE tat-12 ta' Lulju 1996 li tistabbilixxi l-kondizzjonijiet ta' saħħa ta' l-annimali u ċertifikati veterinarji għall-importazzjoni ta' tjur u bajd ta' tfaqqis minbarra ta' għasafar li ma jtirux u l-bajd tagħhom minn pajjiżi terzi li jinkludu miżuri ta' saħħa li għandhom jiġu applikati wara l-importazzjoni (3). Dik il-lista tistipula l-pajjiżi terzi jew il-partijiet minn pajjiżi terzi li huma awtorizzati jużaw il-mudelli taċ-ċertifikati A sa D kif stipulati fl-Anness għal dik id-Deċiżjoni. L-importazzjonijiet ta' tjur ta' l-irziezet ħajjin, bajd għat-tifqis u flieles ta' jum mill-pajjiżi terzi jew il-partijiet tagħhom fil-lista tal-Parti I ta' l-Anness I għal dik id-Deċiżjoni huma awtorizzati jidħlu fil-Komunità.
(4)
Il-Bulgarija hija inkluża fil-lista fl-Annessi I u II għad-Deċiżjoni tal-Kummissjoni 2000/585/KE tas-7 ta' Settembru 2000, li tistabbilixxi lista ta' pajjiżi terzi li minnhom l-Istati Membri jawtorizzaw importazzjonijiet ta' laħam tal-fenek u ċertu laħam ta' annimali tal-kaċċa selvaġġi jew imrobbija, u li tistipula l-kundizzjonijiet tas-saħħa ta' l-annimali u tal-pubbliku u taċ-ċertifikazzjoni veterinarja għal dawn l-importazzjonijiet (4). Għaldaqstant, l-importazzjonijiet fil-Komunità ta' laħam ta' tjur tal-kaċċa mill-Bulgarija huma permessi.
(5)
Fid-dawl tas-sitwazzjoni epidemjoloġika, jixraq għalhekk li jiġu sospiżi l-importazzjonijiet ta' tjur ta' l-irziezet ħajjin, ratiti u tjur tal-kaċċa, imrobbi jew selvaġġ, u l-bajd għat-tifqis ta' dawk l-ispeċijiet li jiġi mit-territorju kollu tal-Bulgarija.
(6)
Minbarra dik is-sospensjoni, jixraq ukoll li jiġu sospiżi l-importazzjonijiet ta' laħam frisk ta' tjur tal-kaċċa u importazzjonijiet ta' laħam ikkapuljat, preparazzjonijiet tal-laħam u prodotti tal-laħam li jikkonsistu fi jew li fihom laħam ta' dawk l-ispeċijiet, kif ukoll ċerti prodotti oħrajn ta' tjur li joriġinaw mill-Bulgarija.
(7)
Id-Deċiżjoni tal-Kummissjoni 2003/812/KE tas-17 ta' Novembru 2003 li tifformula lista ta' pajjiżi terzi minfejn l-Istati Membri huma awtorizzati li jimportaw ċerti prodotti għall-konsum mill-bnedmin mingħajr preġudizzju għad-Direttiva tal-Kunsill 92/118/KEE (5), tipprevedi li l-lista ta' pajjiżi terzi jew partijiet minn pajjiżi terzi li minnhom l-Istati Membri għanhom jawtorizzaw l-importazzjonijiet ta' bajd maħsuba għall-konsum mill-bniedem hija l-lista fl-Anness għad-Deċiżjoni 94/85/KE tas-16 ta' Frar 1994 li tistabbilixxi lista ta' pajjiżi terzi li minnhom l-Istati Membri jawtorizzaw importazzjonijiet ta' laħam tat-tjur frisk (6). Meta wieħed iqis l-istagun li ġej fejn l-għasafar selvaġġi jbidu, l-importazzjonijiet ta' bajd mill-Bulgarija għall-konsum mill-bniedem miġbura mill-għasafar selvaġġi għandha tiġi pprojbita wkoll.
(8)
Meta wieħed iqis il-qagħda epidemjoloġika attwali fil-Bulgarija u l-fatt li dak il-pajjiż applika ċerti miżuri għall-kontroll tal-mard u bagħat aktar informazzjoni lill-Kummissjoni dwar is-sitwazzjoni tal-marda, jixraq li tiġi llimitata s-sospensjoni ta' l-importazzjonijiet ta' ċerti prodotti ta' għasafar lil dawk il-partijiet tat-territorju tal-Bulgarija li huma milquta jew f'riskju mill-influenza tat-tjur.
(9)
Ċerti prodotti dderivati minn tjur tal-kaċċa selvaġġi kkaċċjati qabel l-1 ta' Awissu 2005 għandhom ikomplu jiġu awtorizzati minn dawk il-partijiet tal-Bulgarija, filwaqt li titqies l-epidemjoloġija tal-marda f'dawk il-partijiet ta' dak il-pajjiż.
(10)
Id-Deċiżjoni tal-Kummissjoni 2005/432/KE tat-3 ta' Ġunju 2005 li tistabbilixxi l-kundizzjonijiet tas-saħħa ta' l-annimali u tal-pubbliku u mudelli taċ-ċertifikati għall-importazzjonijiet ta' prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE u 97/222/KE (7) tistabbilixxi listi ta' pajjiżi terzi jew partijiet minnhom minn fejn il-prodotti tal-laħam huma awtorizzati għall-importazzjoni fil-Komunità u tistabbilixxi reġimi ta' trattament għall-prodotti tal-laħam meqjusa effettivi fl-inattivazzjoni ta' ċerti patoġeni.
(11)
Sabiex ma jkunx hemm riskju ta' trażmissjoni tal-mard permezz tal-prodotti koperti mid-Deċiżjoni 2005/432/KE, għandu jkun applikat trattament xieraq skond il-qagħda tas-saħħa tal-pajjiż ta' l-oriġini u l-ispeċi li l-prodott jinkiseb minnha. Jixraq, għalhekk, li l-importazzjonijiet ta' prodotti tal-laħam ta' tjur selvaġġ, li joriġinaw fil-Bulgarija u li kellhom trattament b'temperatura ta' għallinqas 70 oC fil-prodott kollu kemm hu, għandhom ikomplu jkunu awtorizzati għall-importazzjoni fil-Komunità.
(12)
Sabiex ikunu awtorizzati l-importazzjonijiet tal-laħam soġġetti għal trattament bis-sħana bizzejjed biex jinattiva kull virus possibbli fil-laħam, jeħtieġ li jkun speċifikat it-trattament rikjest għal laħam minn tjur tal-kaċċa selvaġġ fiċ-ċertifikati tas-saħħa mfassla skond l-Anness III u IV għad-Deċiżjoni 2005/432/KE.
(13)
Il-miżuri previsti f'din id-Deċiżjoni għandhom japplikaw mingħajr preġudizzju għall-miżuri marbuta mal-marda ta' Newcastle fil-Bulgarija kif previst fid-Deċiżjoni 2005/648/KE tat-8 ta' Settembru 2005 dwar miżuri ta' ħarsien marbuta mal-marda ta' Newcastle fil-Bulgarija (8).
(14)
Il-miżuri previsti f'dan ir-Regolament huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Istati Membri għandhom jissospendu l-importazzjonijiet ta'
a)
tjur ta' l-irziezet ħajjin, ratiti u tjur tal-kaċċa sew ta' l-irziezet kif ukoll selvaġġ u bajd għat-tifqis ta' dawn l-ispeċijiet li ġejjin mill-parti tat-territorju tal-Bulgarija msemmija fil-Parti A ta' l-Anness; u
b)
il-prodotti li ġejjin mill-parti tat-territorju tal-Bulgaria msemmija fil-Parti B ta' l-Anness:
i)
laħam frisk tat-tjur tal-kaċċa;
ii)
laħam ikkapuljat, preparazzjonijiet tal-laħam u prodotti tal-laħam li jikkonsistu fi, jew li fihom, laħam tat-tjur tal-kaċċa selvaġġi;
iii)
ikel mhux imsajjar għall-annimali tad-dar u materjal mhux ipproċessat għall-għalf li fih kwalunkwe parti minn tjur tal-kaċċa selvaġġi;
iv)
bajd għall-konsum mill-bniedem minn tjur tal-kaċċa selvaġġi;
v)
trofej tal-kaċċa mhux trattati ta' kwalunkwe tip ta' għasfur;
vi)
rix mhux ittrattat u partijiet tar-rix;
vii)
demel mhux ipproċessat minn tjur ta' l-irziezet jew għasafar oħrajn.
Artikolu 2
1. B'deroga mill-Artikolu 1, l-Istati Membri għandhom jawtorizzaw l-importazzjonijiet tal-prodotti msemmija fil-punt b) i), ii) u iii) ta' dak l-Artikolu, li jkunu nkisbu minn tjur ikkaċċjati qabel l-1 ta' Awissu 2005.
2. Fiċ-ċertifikati veterinarji/fid-dokumenti kummerċjali li jakkumpanjaw il-konsenji tal-prodotti li jissemmew fl-Artikolu 1 b) i), ii) u iii), il-kelmiet li ġejjin, kif japplikaw b'mod xieraq għall-ispeċi, għandhom jiġu inklużi:
“Laħam frisk ta' tjur tal-kaċċa selvaġġ/laħam frisk ta' tjur tal-kaċċa/prodott tal-laħam li jikkonsisti minn, jew li fih, it-tjur tal-kaċċa selvaġġ/preparazzjoni tal-laħam li tikkonsisti fi, jew li fiha, laħam ta' tjur tal-kaċċa selvaġġ/ikel mhux imsajjar għall-annimali tad-dar u materjal mhux ipproċessat għall-għalf li fih kwalunkwe parti mit-tjur tal-kaċċa selvaġġ (1) miksuba minn għasafar ikkaċċjati qabel l-1 ta' Awissu 2005.
3. B'deroga mill-Artikolu 1 b) ii), l-Istati Membri għandhom jawtorizzaw l-importazzjonijiet tal-prodotti tal-laħam li jikkonsistu fi, jew li fihom laħam tat-tjur selvaġġ bil-kundizzjoni li l-laħam ta' dawn l-ispeċijiet ikun għadda minn talanqas wieħed mill-proċessi speċifiċi msemmija fil-punti B, C jew D fil-Parti 4 ta' l-Anness II għad-Deċiżjoni 2005/432/KE.
4. Il-proċess speċifiku applikat skond il-paragrafu 3 ta' dan l-Artikolu għandu jiġi speċifikat fil-punt 9.1, il-kolonna B, taċ-ċertifikat veterinarju mfassal skond il-mudell stabbilit fl-Anness III għad-Deċiżjoni 2005/432/KE, u l-kliem li ġej għandu jiżdied lil dak iċ-ċertifikat:
“Prodotti tal-laħam ipproċessati skond id-Deċiżjoni tal-Kummissjoni 2006/247/KE”
5. Il-proċess speċifiku applikat skond il-paragrafu 3 ta' dan l-Artikolu għandu jiġi ċċertifikat biż-żieda tal-kliem li ġej liċ-ċertifikat veterinarju mfassal skond il-mudell stabbilit fl-Anness IV għad-Deċiżjoni 2005/432/KE:
“Prodotti tal-laħam ipproċessati skond id-Deċiżjoni tal-Kummissjoni 2006/247/KE”
Artikolu 3
L-Istati Membri għandhom jiżguraw li, għall-importazzjoni tar-rix jew ta' partijiet tar-rix ipproċessat(i), dokument kummerċjali li jiddikjara li r-rix ipproċessat jew il-partijiet minnu jkunu ġew trattati b'kurrent tal-fwar jew inkella b'xi metodu ieħor li jiżgura li m'għad fadal l-ebda patoġenu, għandu jakkumpanja l-konsenja.
Madankollu, dak id-dokument kummerċjali ma għandux ikun rekwiżit għar-rix dekorattiv ipproċessat, ir-rix ipproċessat li jġorruh il-vjaġġaturi għall-użu personali tagħhom jew il-konsenji ta' rix ipproċessat mibgħuta lill-individwi privati għal finijiet mhux industrijali.
Artikolu 4
L-Istati Membri għandhom jieħdu l-miżuri meħtieġa minnufih sabiex ikunu konformi ma' din id-Deċiżjoni u jippubblikaw dawk il-miżuri. Huma għandhom jinfurmaw immedjatament lill-Kummissjoni dwar dan.
Artikolu 5
Id-Deċiżjoni għandha tapplika sal-31 ta' Mejju 2006.
Artikolu 6
Din id-Deċiżjoni hija indirizzata lill-Istati Membri.
Magħmula fi Brussell, is-27 ta' Marzu 2006.